
Юбилейна година за СИБ

През настоящата 2014 г. се навършва четвърт век от съществуването на Съюза  на инвалидите в България. Създаден е на Първия (учредителен) конгрес в София на 14 декември 1989 г. като обществена организация, която представлява и отстоява интересите на инвалидите пред държавните, обществените и другите органи и организации в страната и чужбина. Съюзът е юридическо лице със седалище в София, регистрирано по ЗЮЛНЦ. Общосъюзни органи за управление са: Общо събрание, Управителен съвет, Председател и Централна контролно-ревизионна комисия. Основните програми, по които СИБ работи са следните: 

-Трудова заетост и трудова рехабилитация; 

-Социално подпомагане и хуманитарни дейности;

-Образование и възпитание;

-Транспортни бариери;

-Архитектурни бариери;

-Социални контакти;

-Интеграция чрез изкуство, култура, спорт и туризъм;

Основните дейности и услуги, извършвани от СИБ за осигуряване на трудова, битова и социална рехабилитация и социалната интеграция на хората с увреждания са: Подпомагащи и благотворителни; Услуги, предоставяни от групите за самопомощ; Административно-правни; Трудово-правни; Осигуряване на трудова заетост; Здравни услуги ; Информационно-консултантски услуги; Услуги и дейности, свързани с работата по изпълнение на основните програми; Услуги и дейности, свързани с местни и регионални програми. 

Международното сътрудничество на СИБ се реализира с членството му в  Мобилити интернешенъл (MI) и ФИМИТИК (FIMITIK)  Международни неправителствени организации с консултативен статут към СЕ;Световен интернационал на инвалидите (DPI) - Международна неправителствена организация с консултативен статут към ООН. От 2001 година СИБ е асоцииран член на Европейския форум на инвалидите, който е със статут на равноправен член на Европейския съвет. Дейността на СИБ се субсидира от бюджета на Република България, от различни проекти на чуждестранни и местни организации, дарения, спонсорство и реклама в печатните издания. 

СИБ има свой печатен орган сп. КУРАЖ, което излиза веднъж месечно в тираж 1500 бр. Всеки месец се издава информационен бюлетин с информационно-методическа насоченост.

В гр. Плевен в четири  от клубовете за хора с увреждания и пенсионери са създадени и работят дружества на СИБ, а именно: на „Скобелев“20, в ж.к. „Сторгозия“, в ж.к. „Дружба“ и на „Гренадирска“34-Б. 

На 4 април 2003 г. Съюзът на инвалидите в България откри Национален информационно- консултантски център (НИКЦ) Целта на този център е да предоставя всякакъв вид услуги на хора със специфични възможности (инвалиди), независимо от това дали са членове на СИБ.

През тази година дейностите на  структурите  на СИБ в цялата страна са белязани от предстоящия юбилей. За работата под знака на юбилея на Плевенската Основна общинска организация, която освен гореизброените, включва всички дружества на СИБ на територията на Общината ще ви уведомяваме своевременно.

Николинка Димитрова, организатор клуб Гренадирска 34 Б
Тих Труд ЕООД - в услуга на хората с увреждания от хора с увреждания
В няколко поредни броя на вестника ще Ви представим дейността на наши съсъдбеници в специализирани предприятия на хора с увреждания на територията на общината. Тук разказваме за предприятие „Тих труд”- Плевен към Съюз на глухите в България.

В "Тих Труд" ЕООД, гр. Плевен успешно се извършва дейност по проектиране, производство и монтаж на стълбищни и вертикални подемници за инвалиди. Стълбищните подемници са платформи за инвалидни колички и седалкови подемници или и двете заедно. Също така подемниците могат да бъдат и вертикални, както вътре в сградата, така и външно на сградата.Тази дейност се извършва съвместно със специализирана фирма от Република Чехия. Сега подемниците се произвеждат от чешката фирма, а проектирането и монтажа се прави от "Тих труд" ЕООД, гр. Плевен. Идеята е в близко бъдеще отделни възли и детайли да се правят у нас.Подобни подемни съоражения се внасят и от други страни на Западна Европа. Като сигурност, безшумност и комфорт нашите подемници не отстъпват на останалите, но най-голямото им предимство е, че цената им е значително по-изгодна."Тих Труд" ЕООД и ITS Praha извършват:  проектиране,  изработка, монтаж,  гаранционна и последваща поддръжка на предлаганите съоръжения.Гарантират сигурност при използване. Предлагат изгодни цени.  Освен това в предприятието се извършват и шивашки услуги, pvc дограма, строително-монтажни и ремонтни дейности, пластмасово и метално оборудване, производство на гъби. за контакти:

064 82 47 03 Плевен, ул. Вит 9

tih_trud_pleven@mail.bg 
Всеки трети инвалид подава жалба срещу ТЕЛК

Всеки трети инвалид е подал жалба срещу ТЕЛК в някоя от пациентските организации в страната, в Министерството на здравеопазването или в съда. Хората масово се оплакват от излишно размотаване, чакане на преглед от комисия с месеци и бавене на решението за степен на инвалидност по 30 дори до 90 дни. Въпросните решения важат пред социалните за отпускане на пенсии или надбавки за инвалидност, безплатни лекарства, по-ниски такси за телефон, данъчни облекчения и места за паркиране. Лекарските комисии привикват всяка година дори хората с ампутирани крайници или тези с липсващи органи в резултат на вродени аномалии за преглед. Парадокс! Мъж със 100% инвалидност ходи на ТЕЛК 7 пъти. Сашо Нинов е с ампутирани крака. Той е със 100% инвалидност. Ходил 7 пъти на ТЕЛК през последните години. Проблеми с кръвоносните съдове налагат на Сашо Нинов от Видин да се ампутират и двата му крака. Първата ампутация на левия крак е извършена през 2006 г., а пет години по-късно и на десния.Тогава започват и проблемите на човека. Експертно решение на ТЕЛК му дава 100% инвалидност. Но въпреки това мъжът трябва периодично да се явява за преосвидетелстване. "През цялото това време съм минал през 7 ТЕЛК-а, винаги максимум за две години.  След изчакване на определените години, се явих на ТЕЛК, очаквайки да ми дадат пожизнен…”, споделя потърпевшия.

След нов ТЕЛК, на мъжа му отнема близо месец, за да занесе новите документи в съответните институции.Тази процедура го затруднява максимално, тъй като тя е последвана от ходене по институциите, за да поднови и получи полагащите му се социални добавки. Този случай не е единствен. И други хора се оплакват, че са с диагнози, които медицински е доказано, че няма как да се развият положително и въпреки това подлежат на освидетелстване през година или две
Личната карта ще е и здравна карта

Идеята личната карта да се ползва като здравна се обсъжда в Здравната каса. Личният документ ще минава през четец, когато пациентът отива при джипито. Преди пристъпването към реализация на идеята обаче, НЗОК ще направи оценка на хардуера и софтуера си, за да се види какво е състоянието им, каква е защитата на информация и т.н.За да се ползва личната карта като „ключ“ към покритите здравни услуги, всеки семеен лекар, лечебно заведение и лаборатория ще трябва да се снабдят с четец. Според плана на НЗОК може да се използват апарати, подобни на тези в граничните пунктове и цената ще е около 40-50 лв. на четец.

Безспорният плюс на системата с чекирането на здравна карта е, че ще бъде невъзможно след като пациентът си тръгне от кабинета на джипито да му бъдат надписвани прегледи.
Започна изграждането на централната градска част

Официален старт на проекта за ремонт на централния градски площад на Плевен, големия фонтан и пешеходната зона до площад „Свободата” беше даден. 

Обществената поръчка е спечелена от варненско-шуменски консорциум, в който са включени две фирми. На официална пресконференция с журналисти бяха представени шефовете на двете фирми, които ще изпълняват обекта. По техни думи, те имат необходимия опит да изпълнят всичките си задължения по договора и има вероятност да наемат работници от Плевен за строително-монтажните работи.Дейностите ще се извършат на няколко етапа. В консорциума са варненската „Експрес гаранцион” и шуменската „ЖСП”, които имат намерение да започнат работа първо от площад „Свободата”, а последно да работят пред сградата на Община Плевен.

Общата стойност на проекта е 4 911 841 лв., от които 4 666 249 лв. ще е безвъзмездна финансова помощ, а 245 592 лв. ще е финансовия принос на Община Плевен. Строителните дейности ще трябва да продължат 300 дни, а първият етап от ремонта на централната градска част на Плевен ще приключи след година.

Общата цел на проекта е оптимизиране условията на живот, техническите и екологичните характеристики на физическата среда за постигане на интегрирано и устойчиво развитие, гарантиращо безопасност и сигурност, свободен достъп, привлекателност и социално-икономически растеж на Плевен.
„Проектът се състои от два подобекта”, обясни за медиите зам.-кметът на Община  Плевен арх. Трифон Иванов. „Това е площад „Възраждане” и прилежащите му пешеходни пространства към Военния клуб, читалище „Съгласие” и от зала „Катя 

Попова” до площад „Свободата”. Другият подобект е централния фонтан на площада. 

Предвижда се изграждане на 2 дка зелени площи, като сеч на дървета няма да има, а ще се садят нови. Ще се премахнат мраморните, гнайсовите и керамичните плочи, на тяхно място ще се поставят плочи и павета с дебелина от 8 см, с грапава повърхност. Те ще са с различни цветове и шарки. Ще издържат на високи натоварвания. На централния фонтан ще се извърши основен ремонт с реконструкция на хидроизолацията и ще се поднови ел. инсталацията. Ще се обнови и машинната зала. Целта е да се подобри въздействието на водните съоръжения”, допълни арх. Иванов.

Община Плевен
Разработен е софтуер за генериране, провеждане и оценяване на тестове, достъпен за хора с увреждания
/ Продължение от миналия брой/

Програмата предоставя четири режима за работа:

- Чрез екранен четец и въвеждане от клавиатура и мишка;

- Чрез екранен четец и гласово въвеждане;

- Чрез самоозвучаване и въвеждане от клавиатура и мишка;

- Чрез самоозвучаване и гласово въвеждане.

За да работи програмата в първите два режима (с екранен  четец), на компютъра трябва да е инсталиран речев синтезатор с български глас (напр. SpeechLab с гласа “Гергана”) и екранен четец (напр. JAWS for Windows или NVDA). За да работи в другите два режима (чрез самоозвучаване), на компютъра трябва да е инсталиран само български глас.Въвеждането с клавиатура и мишка е стандартното при работа с компютър. Ученикът маркира необходимия отговор или набира текст от клавиатурата в полетата за свободен отговор.Гласовото въвеждане е много полезно за децата, които не работят достатъчно добре с компютър и говореща програма и за тези, чиито увреждания им пречат да въвеждат отговорите с клавиатура и мишка. Когато се изисква свободен отговор, той се съхранява в аудио файл в папката с теста. Интерфейсът на програмата е прост и интуитивен. Той включва команди за изговаряне и повтаряне на въпроса, избиране на отговор, преминаване към следващ въпрос, придвижване по неотговорените въпроси. Има възможност ученикът да чуе колко време е изминало от началото на теста и колко му остава. Командите могат да се изпълняват с клавишни комбинации или да се произнасят на глас в зависимост кой режим на работа е избран. Създателите на софтуера за генериране и провеждане на тестове искрено вярват, че програмата ще бъде неоценим помощник за ученици и учители и ще допринесе децата със зрителни увреждания да се чувстват значително по-комфортно и по-самостоятелни при полагането на изпити. Това ще им вдъхне повече увереност.
Ученици от Русе са разработили уникален четец за незрящи

Изобретението бе представено след получаването на наградата за второ място на третия национален кръг на международното състезание на Джуниър Ачийвмънт „Социални иновации". Учениците от гимназията „Баба Тонка“ в крайдунавския град са изобретили устройството, което представлява електронен четец, който вместо екран за визуализация на текста използва малки цилиндърчета. Самите те, излизайки от повърхността, съставят Брайлово писмо. Текстовете се въвеждат чрез USB, след което изпъкват на „дисплея”. Освен това към него има и вградени тон колони, които ще могат да възпроизвеждат и аудио файл. По този начин четецът може да се използва за учебни цели за деца или възрастни със зрителни проблеми.Станислав Славев от екипа нa VISION, създал устройството, посочи, че ще опитат да намерят спонсор, чрез който да пуснат първите прототипи нa таблетите за незрящи.Оказало се, че интерес не липсва, тъй като иновацията е първата от подобен тип в света. Ако реализацията стане факт, то една такава машинка ще струва около 200-300 лв., увери Станислав. Младежите се вдъхновили да работят над подобна технология, тъй като осъзнали, че проблемът е глобален, а решението им ще е приложимо в цял свят. Само в България статистиката сочи, че до 2011 г. броят на незрящите с над 90% зрителни увреждания е близо 12 000, а тези с проблеми надвишава 15 000.Един на всеки 500 човека в световен мащаб има зрителни проблеми, което е мотивирало предприемчивите ученици да разработят устройството. Според тийнейджърите таблетът ще помогне на незрящите да получават повече информация по по-лесен начин, а и ще им даде по-голяма свобода.
Супербърз тест за дълголетие

Този прост и супербърз тест може да покаже кои хора ще живеят по-дълго и чий живот ще бъде прекъснат преждевременно. Проучването е направено от бразилския лекар Клаудио Жил Араужо. Д-р Араужо забелязва преди години, че много от пациентите му, особено възрастни хора, имат проблем с извършването на обикновени движения, например да се наведат и да вземат предмет от пода. Тези затруднения са показателни за загубата на гъвкавост. Със застаряването значително се увеличава рискът от падания, защото намалява мускулната сила и настъпват проблеми с равновесието. Решението на проблема е в увеличаване на двигателната активност. Съществуващите клинични тестове за оценка на гъвкавост, равновесие и сила на мускулите са твърде непрактични и отнемат време. Изискват повече пространство за ходене или специфично оборудване. Поради това д-р Араужо и колегите му разработват алтернатива, която наричат тест “Сядам-Ставам” (sitting-rising test - SRT). Той не изисква оборудване или пешеходни алеи – само свободно пространство на пода. Опитайте и вие!

1. Облечете си удобни дрехи и се събуйте боси. 

2. Застанете прави, като предварително разчистите свободна площ около вас.

3. Без да се опирате на нищо, се снижете до седнала поза на пода.

4. Сега станете обратно, опитвайки се да не използвате ръцете, коленете, лактите или да се подпирате на краката си.

Точкуване: Идеалното изпълнение без подпиране дава 10 точки. По 1 точка се изважда всеки път, когато използвате ръка или коляно, за да се подпрете. Изваждат се 0,5 точки за загуба на равновесие. 
Повече от 2000 пациенти на възраст от 51 – 80 години са направили теста на д-р Араужо в изследване, публикувано от Европейския журнал по кардиология. Оказва се, че два пъти по-голяма е вероятността да умрат в следващите шест години онези хора, които са събрали по-малко от осем точки на теста, в сравнение с тези, които имат 9 или 10 точки. За получилите три или по-малко точки има повече от пет пъти по-голяма вероятност да умрат в рамките на шест години в сравнение с хората, които са събрали повече от осем точки. Всяка точка, която ви се отнема от “седящия тест”, е свързана с 21-процентно увеличаване на смъртността. Д-р Араужо се надява, че тази информация може да окуражи по-възрастните да минават по-често през фитнеса, отколкото да куцукат редовно до кабинета на личния лекар.
Кой мед за кои болести е подходящ?

Акациевият мед се добива от цветовете на бялата акация и съдържа в по-висок процент фруктоза – 41%, глюкоза – 35%, има умерено изразено противомикробно, общоукрепващо, сънотворно, кардиотонично и невротонично действие. Подходящ е при сърдечни, стомашно-чревни, чернодробни и бъбречни заболявания и диабет.

Медът от липа – някои витаминолози го сравняват с ехинацеята. Този мед е много ценен в Русия. Спада към най-доброкачествените и търсени медове и има изразено антибиотично действие спрямо стрептококи, стафилококи, пневмококи и други причинители на белодробни заболявания и е най-подходящ за употреба при тях. Оказва експекториращо (отхрачващо), бронхолитично, противовъзпалително, кардиотонично и слабително действие. 

Ливадният мед е полифлорен (многоцветен) и се получава от нектара на много от ливадните цветя: овчарска торбичка, часовниче, зановец, мащерка, здравец, детелина, салеп, теменуга и др. Богат е на ензими, органични киселини, витамини и флавоноидни съединения. Притежава високи хранителни, профилактични и лечебни качества. Използва се за лечение на стомашно-чревни, бъбречни, белодробни, гинекологични и сърдечно-съдови заболявания. 

Детелиновият мед се добива от детелината, която се среща по-често в планинските поляни, котловини и ливади. В него фруктозата преобладава пред глюкозата. Притежава бяло-червеникав отенък и трудно кристализира, придобивайки млечно-бяла консистенция. Използва се за лечение, както и ливадния – при стомашно-чревни, чернодробни, сърдечно-съдови заболявания.

Кестеновият мед има тъмнокафяв цвят, слаб аромат на кестен и възгорчив вкус. Има добре изразени противомикробни и антимикотични свойства. Прилага се при възпаления на бъбреците, пикочните пътища и дебелите черва (колити). 

Лавандуловият мед съдържа много етерични масла. Действа успокоително. Препоръчва се при неврастения, мигрена, сърдечни оплаквания и стомашно-чревни заболявания. Лавандулата се култивира като лечебно и медоносно растение в много райони на страната.  (продължение в сл. брой).
Съставители: инж. Румен Петков 

За контакти: тел. 064/835852
Разпространява се БЕЗПЛАТНО
ВЯРА

